་ལྷ་ལ་འཕགས་པར་མི་འགྱུར་བས་གཟུགས་ཁམས་སུ་སྐྱེས་པས་ཀྱང་ཆོག་པར་མངོན་ནོ། དེ་བཞིན་དུ་སངས་རྒྱས་ལ་གཟུགས་མཆིས་ན་ཁ་དོག་མཆིས། དེ་གཉིས་ཡོད་ན་དབང་པོ་དྲུག་ཀྱང་ཡོད་ལ། དེ་ཡོད་ན་

རྣམ་པར་ཤེས་པ་དྲུག་ཀྱང་ཡོད་པའི་སེམས་ཅན་དུ་གདོན་མི་ཟའོ། དེ་ལྟར་ནན་ཆེར་བརྟགས་ནས་སངས་རྒྱས་རང་རྒྱུད་པར་འཛིན་པའི་རྫུན་གྱི་ཕུག་གཏིབ་པར་བྱའོ། གཉིས་པ་དྭོགས་ཡུལ་འཁོར་བ་དང་ངན་སོང་ལ་བརྟག་པ་ནི། ངན་སོང་གི་གནས་དམྱལ་བ་ཞེས་བྱ་དེ་ས་འོག་ས་སྟེང་ས་བླའི་འཇིག་རྟེན་གང་དུ་ཡོད། ལྕགས་བསྲེགས་ཀྱི་ས་གཞི་བརྡུང་བའི་མགར་བ་དེ་སུ་ཡིན། བུད་ཤིང་དེ་དག་གང་ནས་རྙེད། དེ་རུ་དམྱལ་བ་པ་དག་ལ་སྡུག་བསྔལ་གཏད་པར་བྱེད་པའི་ལས་མཁན་དེ་དག་གི་ཕ་དང་མ་སུ་ཡིན། ལུས་དེ་གང་ལས་བྱུང་། གང་ནས་རྙེད། དེ་དུས་སྡུག་བསྔལ་མྱོང་མཁན་གྱི་སེམས་ཅན་དེ་རྣམས་ཀྱི་ལུས་དེ་གང་ནས་རྙེད། ཕ་མ་སུ་ཡིན། དེང་དུས་སེམས་ཅན་རྣམས་ལ་རྨ་ཙམ་བྱས་ཀྱང་འཆི་བར་འགྱུར་ན། དམྱལ་བ་པ་དེ་དག་བསྐལ་པར་བཙོ་སྲེག་བྱས་ཀྱང་མི་འཆི་བའི་རྒྱུ་མཚན་ཅི་ཡིན་ཞེས་བརྟགས་ན་རང་སེམས་འཁྲུལ་པའི་སྣང་བ་རྨི་ལམ་ཙམ་ལས་བདེན་པར་གྲུབ་པ་མེད་དེ། སྤྱོད་འཇུག་ལས། ལྕགས་སྲེག་ས་གཞི་སུ་ཡིས་བྱས། མོ་ཚོགས་དེ་དག་ཅི་ལས་བྱུང་། དེ་འདྲ་དེ་དག་ཐམས་ཅད་ཀྱང་། སྡིག་སེམས་ཡིན་པར་ཐུབ་པས་གསུངས། ཞེས་པ་ལྟར་རོ། དེ་བཞིན་དུ་ཡི་དྭགས་དང་དུད་འགྲོའི་གནས་ཡུལ་གཞི་རྩ་སོགས་ལ་བརྟགས་ནས་ཡུལ་མེད་དུ་ཐག་བཅད་པའོ།

དེ་ལྟར་འགྲོ་བ་རིགས་དྲུག་གི་སྣང་ཡུལ་སྣོད་བཅུད་བདེ་སྡུག་ཐམས་ཅད་རང་སེམས་འཁྲུལ་པའི་སྣང་བ་སྒྱུ་མ་རྨི་ལམ་ཙམ་ལས་བདེན་གྲུབ་རང་རྒྱུད་ཙམ་དུ་རྡུལ་ཕྲན་ཙམ་ཡང་མེད་པར་ཐག་བཅད་པའོ། གསུམ་པ་ནི་དེ་ལྟར་སྣང་སྲིད་ཐམས་ཅད་གཏན་ལ་ཕབ་ནས་སྟོང་པ་རུ་ཐག་བཅད་པ་དང་། སྟོང་པ་ངོ་བོ་ཉིད་དུ་ཐག་བཅད། ངོ་བོ་ཉིད་གཞི་ཐོག་ཏུ་ཐག་བཅད་ནས་འཁོར་འདས་ཐམས་ཅད་གཞི་ལས་མི་གཞན་པའི་ཚུལ་ཤེས་པ་ཡིན་ནོ། གཉིས་པ་ནང་གི་གཟུང་འཛིན་ནི། ཤིན་ཏུ་ཕྲ་ཞིང་དཔྱོད་མི་སོགས་སོ། གསུམ་པ་གསང་བའི་གཟུང་འཛིན་ནི། སྣང་བ་ཐམས་ཅད་རྣམ་ཤེས་ཀྱི། སོགས་ཏེ། འདིའི་སྐབས་སུ་སྣང་བ་དང་སྣང་ཡུལ་སོ་སོར་ཕྱེ་དགོས་ཏེ། དེ་ཡང་ཉོན་ཡིད་ནི་སྣང་གཞིའི་ཡུལ་དང་། གཟུགས་སྒྲ་སོགས་མིང་དོན་མཚན་མར་འཛིན་པ་ནི་སྣང་བ་ཡིན་ལ། ཡང་ངར་འཛིན་གྱིས་བཞག་པའི་སྣོད་བཅུད་རྒྱ་མཚོ་ཆེན་པོ་འདི་སྣང་ཡུལ་དང་། གཟུགས་སོགས་སུ་བདེན་པར་ཞེན་པ་ནི་སྣང་བའོ། དོན་ཉོན་ཡིད་རྒྱ་མཚོ་ལྟ་བུ་ལ་གཟུགས་སྒྲ་སོགས་གཟའ་སྐར་འཕྲལ་དུ་ཤར་བ་ལྟར་མཆེད་པ་ལ། རྣམ་པར་ཤེས་པས་གཟུགས་སོགས་རགས་པ་རིལ་པོར་འཛིན་པ་ནི་རྣམ་རྟོག་སྔ་མ་དང་གཟུང་བ་ཡུལ་ཡིན། དེའི་རྗེས་སུ་ཡིད་ཤེས་ཕྲ་མོས་དཔྱད་དེ་ཉེ་བར་ལེན་པ་ལ་འཛིན་པ་སེམས་ཞེས་བྱའོ། མདོར་ན་གཟུང་འཛིན་གཉིས་སྣང་གིས་བསྡུས་པའི་ཆོས་ཐམས་ཅད་

རྣམ་རྟོག་ཕྲ་རགས་ཙམ་ལས་གཞན་དུ་གྲུབ་པ་རྡུལ་ཙམ་ཡང་མེད་པའི་ཚུལ་ཤེས་དགོས་སོ། བཞི་པ་དེ་དག་མདོར་བསྡུས་ཏེ་བསྟན་པ་ལ། དེ་ལ་ཕྱིའི་གཟུང་འཛིན་སོགས་སོ། གཉིས་པ་དག་པ་གཞིའི་མཚན་ཉིད་བསྟན་པ་ལ་གསུམ། གཞིའི་མཚན་ཉིད་དངོས་བཤད་པ། ཐབས་དང་ཤེས་རབ་ཀྱིས་མདོ་བཤད་པ། མིང་གི་འཇུག་ཚུལ་བསྟན་པའོ། དང་པོ་ལ་བཞི་ལས། དང་པོ་ནི་གཞི་བཟང་ངན་གྱིས་བསྒྱུར་དུ་མི་བཏུབ་པ་ནི། གཞི་བདེར་གཤེགས་སྙིང་པོ་འདི་ཁྱབ་བརྡལ་སོགས་སོ། གཉིས་པ་སྤྲོས་པའི་མཐའ་དང་བྲལ་ཚུལ་ནི། གཞི་བདེར་གཤེགས་སོགས་སོ། གསུམ་པ་རྣམ་ཐར་སྒོ་གསུམ་དང་ལྡན་ཚུལ་ནི། ཕྱོགས་གང་དུ་སོགས་སོ། བཞི་པ་ལྔ་ཚན་བཞིའི་ཡོན་ཏན་དང་ལྡན་ཚུལ་ལ་གཉིས། དབྱེ་བ་རྒྱས་པར་བཤད་པ། རྒྱུ་མཚན་གྱི་སྒོ་ནས་མཇུག་བསྡུ་བའོ། དང་པོ་ལ་བཞི། དང་པོ་སྐུ་ལྔ་དང་ལྡན་ཚུལ་ནི། འཁོར་འདས་ཀྱི་སོགས་སོ། གཉིས་པ་རིགས་ལྔ་དང་ལྡན་ཚུལ་ནི། གཞི་ཀ་ནས། སོགས་སོ། གསུམ་པ་ཡེ་ཤེས་ལྔ་དང་ལྡན་ཚུལ་ནི། གཞི་ངོ་བོ་སྟོང་པ་སོགས་སོ། བཞི་པ་མཁའ་འགྲོ་ལྔ་དང་ལྡན་ཚུལ་ནི། གཞི་སྟོང་པ་ཉིད་ཀྱི་སོགས་སོ། གཉིས་པ་རྒྱུ་མཚན་གྱི་སྒོ་ནས་མཇུག་བསྡུ་བ་ནི། དེ་དག་གཞི་ལ་སོགས་སོ། གཉིས་

པ་ཐབས་ཤེས་ཀྱི་མདོ་བསྟན་པ་ནི། ཆོས་སྐུ་བདེར་གཤེགས་སྙིང་པོ་སྤྲོས་པ་ཐམས་ཅད་དང་བྲལ་བ་བརྗོད་བྱའི་ཡུལ་ལས་འདས་པ་ཡིན་ཀྱང་། རང་སྣང་གི་སྟོན་པས་གདུལ་བྱ་རྟག་འཛིན་ཅན་རྣམས་དེ་ལས་ལྡོག་སྟེ། ཡང་དག་པའི་ལམ་ལ་ཁ་དྲང་བའི་ཕྱིར། མངོན་པར་ཞེན་པ་དྲུག་ལས་ལྡོག་པའི་ཕྱིར་དུ། བདེར་གཤེགས་སྙིང་པོའི་ཡོན་ཏན་ཐམས་ཅད་མཚན་མར་བཅོས་ཏེ་འཁོར་བའི་སྒོ་དང་བསྟུན་ནས་བསྐྱེད་རིམ་ཐབས་ཀྱི་ལམ་བསྟན་པ་ཡིན་ཏེ། དེ་ཡང་འདི་ལྟར་དེས་ན་ཀུན་ཏུ་བཟང་པོ་ལྟ་བུར་མཚོན་ན། གཞི་བདེར་གཤེགས་སྙིང་པོ་མཐའ་དབུས་དང་བྲལ་བའི་ཆ་ནས་སྔོན་པར་བཅོས་པ་དང་། ཐིག་ལེ་ཉག་གཅིག་མཚོན་པའི་ཞལ་གཅིག སྐུ་གསུམ་ལྷུན་གྱིས་གྲུབ་པའི་མཚོན་བྱེད་སྤྱན་གཉིས། བདེན་གཉིས་ཟུང་དུ་འཇུག་པའི་མཚོན་བྱེད་སྙན་གཉིས། དོན་གཉིས་ལྷུན་གྱིས་གྲུབ་པ་མཚོན་བྱེད་ཤངས་བུག་གཉིས། སྲིད་ཞི་གཉིས་ཀྱི་མཐའ་ལས་མི་གནས་པའི་ཞབས་གཉིས་སོགས་སུ་མཚོན་ནོ། མ་གཅིག་ཁྲོས་མ་ལྟ་བུ་ལ་མཚོན་ན། ཆོས་དབྱིངས་སྐྱེ་བ་མེད་པའི་མཚོན་བྱེད་སྐུ་མདོག་མཐིང་ནག ཆོས་སྐུ་ཐིག་ལེ་ཉག་གཅིག་མཚོན་པའི་ཞལ་གཅིག སྐུ་གསུམ་མཚོན་བྱེད་སྤྱན་གསུམ། བདེན་གཉིས་མཚོན་བྱེད་སྙན་གཉིས། དོན་གཉིས་

མཚོན་བྱེད་ཤངས་བུག་གཉིས། ཚད་མེད་རྣམ་བཞི་མཚོན་བྱེད་མཆེ་བ་བཞི། ཀུན་རྟོག་ལྔ་བཅུ་རྩ་བརྒྱད་གནས་སུ་དག་པའི་ཚེམ་ཕྲེང་། འཁོར་འདས་མཉམ་པར་སྒྲོལ་བས་ལྗགས་གློག་དམར་ལྟར་དུ་འདྲིལ་བ། མཉམ་ཉིད་བདེ་བ་ཆེན་པོ་ཞལ་གདངས་པ། མཁྱེན་གཉིས་ཀྱི་རྩལ་རྒྱས་པས་སྤྱན་བསྒྲད་པ། གདོད་ནས་འཁྲུལ་མ་མྱོང་ཞིང་གཞན་རྒྱུད་ལ་ཡེ་ཤེས་ཆེན་པོས་རྒྱས་འདེབས་པས་དབུ་སྐྲ་དམར་སེར་སྲིད་པའི་རྩེ་མོར་བརྫེས་པ། རེ་དྭོགས་ཀྱི་འཛིན་པ་དབྱིངས་སུ་དག་ཅིང་མ་རིག་པའི་གཉིད་ལས་སད་པར་བྱེད་པས་ཕག་ཞལ་ནག་པོ། སྐྱེ་འགག་འཕོ་འགྱུར་བྲལ་བས་ཁྲོ་གཉེར་དང་སྨིན་མ་འབྲེལ་བ། ཡེ་ཤེས་ལྔ་མཚོན་པས་ཕྱག་གཡས་སོར་ལྔ་དང་། སྐུ་ལྔ་མཚོན་པས་གཡོན་སོར་ལྔ། དུག་ལྔ་གནས་སུ་དག་པས་ཞབས་གཡས་སོར་ལྔ། ཕུང་ལྔ་གནས་སུ་དག་པས་གཡོན་སོར་ལྔ། དུས་སྦྱོར་རྟེན་འབྲེལ་གནས་སུ་དག་པས་རྟེན་འབྲེལ་བཅུ་གཉིས། བདེ་ཆེན་འཕོ་འགྱུར་མེད་པའི་ལམ་ལ་སྦྱོར་བས་བྷ་ག་རྒྱས་ཤིང་། རྒྱུད་འཛིན་རྗེས་སུ་འཛིན་པས་ནུ་མ་འབུར་བ། འཁོར་འདས་འུབས་ཆུབས་སུ་རོལ་པས་གསུས་པ་ཆེ་བ། ཚོགས་བརྒྱད་གནས་སུ་དག་པས་དུར་ཁྲོད་ཆས་བརྒྱད། ཡབ་ཧེ་རུ་ཀ་མཚོན་པས་ཁ་ཊཾ་རྩེ་གསུམ་མཆན་དུ་བརྟེན་པ། དེ་

ཡང་བྱང་ཆུབ་ཀྱི་སེམས་ཆུ་ཤིང་ནག་པོའི་ཡུ་བ། སྐུ་གསུམ་མཚོན་པས་རྩེ་གསུམ། སྐུ་ལྔ་མཚོན་པས་དར་སྣ་ལྔ་དཔྱངས་པ། ཕྱག་གཡས་ན་སྣང་བ་དབང་དུ་སྡུད་པའི་གྲི་ཁུག གཡོན་ན་ཁམས་གསུམ་ཁྲག་ཏུ་རོལ་པས་ཐོད་ཁྲག གཟུགས་དང་གཟུགས་མེད་ཁམས་ཟིལ་གྱིས་གནོན་པའི་བརྡར་ཞབས་གཡས་བསྐུམས་པ། འདོད་པའི་ཁམས་ཟིལ་གྱིས་གནོན་པའི་བརྡར་གཡོན་བརྐྱངས་པ། འཁོར་ལོའི་སྒོ་རྫོགས་པའི་བརྡར་རོ་གདན། འཁོར་བར་མ་ཆགས་པས་པདྨ། སྐྱོན་གྱིས་མ་གོས་པས་ཟླ་བ། སྐྱོན་ཐམས་ཅད་དང་བྲལ་བ་ཉི་མའི་གདན་སོགས་གཞི་བདེར་གཤེགས་སྙིང་པོའི་ཡོན་ཏན་ཕྱོགས་རེ་ནས་ཐབས་ཀྱི་ལམ་དུ་བཅོས་ཏེ་བསྟན་པ་ལས་དེ་དག་རང་རྒྱུད་དུ་གྲུབ་པ་མེད་པའི་ཚུལ་ཤེས་དགོས། ལར་རབ་ལྟ་བའི་ཟིལ་གྱིས་ཐེབ་པའམ་མིན་ཀྱང་དག་དྲན་ཙམ་རེ་མེད་ན་ལྷ་རང་རྒྱུད་པར་གོལ་ན་བདུད་དང་རུ་ཏྲ་སོགས་སུ་འགྱུར་བ་ཡིན་ཏེ། ཇི་སྐད་དུ། ལྟ་བའི་གཟེར་གྱིས་མ་ཐེབས་ན། དཔལ་ཆེན་བསྒྲུབས་ཀྱང་ཐུན་མོང་ལས། མཆོག་མི་འགྲུབ་ཅིང་རུ་ཏྲར་གོལ། ཞེས་གསུངས་པ་ལྟར་རོ། གསུམ་པ་མིང་གི་འཇུག་ཚུལ་བསྟན་པ་ལ་ལྔ། དང་པོ་རྡོ་རྗེ་ཐེག་པ་ཞེས་པ་ནི། ལམ་འདི་སོགས་ཏེ། འདིའི་སྐབས་གསང་བ་གཉིས་ནི་གབ་གསང་སྦས་གསང་གཉིས་སོ། དེ་ཡང་དང་པོ་

ནི། བདེར་གཤེགས་སྙིང་པོས་འགྲོ་བ་ཡོངས་ལ་ཁྱབ། ཅེས་དང་། ཞི་བ་ལྷས། སེམས་ཅན་ངོ་བོར་མཐོང་བ་དེ་དག་ཉིད། མགོན་དེའི་བདག་ཉིད་ཅེས་ཕྱིར་གུས་མི་བྱེད། ཅེས་དང་། སེམས་ཀྱི་གསང་འདི་མ་ཤེས་ན། བདེ་འདོད་སྡུག་བསྔལ་གཞོམ་འདོད་ཀྱང་། དེ་དག་དོན་མེད་གྱི་ནར་འཁྱམས། ཞེས་གསུངས་པ་ལྟར། སེམས་ཅན་ཐམས་ཅད་ཀྱི་རྒྱུད་ལ་བདེར་གཤེགས་སྙིང་པོས་ཏིལ་ལ་མར་གྱིས་ཁྱབ་པ་བཞིན་དུ་ཡོད་ཀྱང་ཁྱབ་པ་མངོན་དུ་མ་གྱུར་པས་རང་བཞིན་གྱིས་གསང་བའོ། སྦས་གསང་ནི། གསང་སྔགས་ཟབ་མོའི་ཆོས་འདི་ལྟ་བུ་ནི། དུས་གསུམ་རྒྱལ་བ་ཡོངས་ཀྱི་ཐུགས་ཐིག བཀའ་སྲུང་དམ་ཅན་ཡོངས་ཀྱི་སྲོག་རྩ། མ་དང་མཁའ་འགྲོ་རྣམས་ཀྱི་སྙིང་ཁྲག་དངོས་ལྟ་བུ་ཡིན་པས། ཡུལ་དང་དུས་དང་སྣོད་མིན་པ་རྣམས་ལ་རླུང་ཕྱོགས་ཙམ་ཡང་བསྒྲགས་པར་མི་བྱ་སྟེ། དོན་དམ་པའི་བདེན་པ་ཟབ་པས་བློ་ལ་མི་ཤོང་། ཉམས་སུ་མི་ལོན་ཞིང་རྒྱུ་འབྲས་བསླུ་བ་མེད་པའི་བདེན་པ་ཁྱད་དུ་བསད་ནས། ཕྱི་མ་རང་གཞན་རྡོ་རྗེའི་དམྱལ་བར་ལྟུང་བར་འགྱུར་བའི་ཕྱིར་ཏེ། ཇི་སྐད་དུ། གསང་སྔགས་སྐྱོན་ཅན་མ་ཡིན་ཏེ། གསང་ཐུབ་དངོས་གྲུབ་མི་ཡལ་ཕྱིར། སེམས་ཅན་དོན་ལ་རབ་ཏུ་གསང་། ཞེས་གསུངས་པ་ལྟར་རོ། ཁྱད་པར་དུ་ད་ལྟའི་དུས་འདིར་གསང་སྒོ་འཆོལ་བའི་དུས་

ཡིན་པས་གཟབ་དགོས་ཏེ། ཨོ་རྒྱན་རིན་པོ་ཆེས། མ་ཧཱ་ཡོ་ག་ཉམས་པའི་རྟགས། གསང་སྔགས་ཨ་ཏི་ཡོ་ག་དང་། ཨ་ཏི་ལྷ་དང་དཀྱིལ་འཁོར་རྣམས། སྲང་མདོར་བཞེངས་པའི་དུས་ཤིག་འབྱུང་། ཨ་ནུའི་བསྟན་པ་ཉམས་རྟགས་སུ། རྩ་རླུང་ཐིག་ལེ་གསང་བའི་ཆོས། སྲང་མདོར་སྟོན་ཅིང་ཐོ་ཅོ་དང་། དྲོད་མེད་རུས་རྒྱན་ཁ་ཊཾ་འཆང་། ངོ་མཚར་ཆེ་བར་གུས་བྱེད་ཅིང་། ཁྲོམ་ལ་དབང་སྐུར་བྱེད་པ་འབྱུང་། ཨ་ཏིའི་བསྟན་པ་ཉམས་རྟགས་སུ། ཁ་ལྟ་སྟོང་སྐད་རྦད་ཁམས་ཆེ། དགེ་མེད་སྡིག་མེད་ཡིན་ཞེས་གླེང་། ཁྲིམས་སྤང་ཐ་མལ་སྤྱོད་པ་སྐྱོང་། ཚོགས་འཁོར་ཡིན་ཞེས་སྲོག་ཆགས་གསོད། སྒོམ་སྒྲུབ་དོར་ནས་གསང་མདོར་འཁྱམས། ཞེས་གསུངས་པ་ལྟར། རང་གི་རྡོ་རྗེའི་སློབ་དཔོན་དང་མཆེད་གྲོགས་རྣམས་མ་གཏོགས་ཐམས་ཅད་ཀུན་ལ་གསང་སྟེ་ཉམས་ལེན་ལ་འབད་དགོས་སོ། གལ་ཏེ་གཞན་གྱིས་སྟོན་པར་བསྐུལ་ནའང་། དེའི་རྒྱུས་བཏགས་ཏེ་ཁོང་ཡངས་གཏོང་ཕོད་ཆེ་ཞིང་། སྙིང་རྗེ་དང་དད་པ་དང་བརྩོན་འགྲུས་དང་ལྡན་པ་ཡིན་ངེས་ན་དེ་ལ་སྟོན་ཅིང་། དེ་མ་ཡིན་པའི་དམ་ཉམས་དྲེད་པོ་ལོག་ལྟ་ཅན་རྣམས་ལ་བསྟན་ཀྱང་རང་གཞན་ངན་སོང་དུ་འགྲོ་བའི་རྒྱུ་ལས་མི་འོིངས་གསུངས་སོ། དེ་ལྟར་གསང་ནུས་ན་གང་ཟག་དེའི་རྒྱུད་ལ་

གསང་སྔགས་ཀྱི་བསྟན་པ་གནས་ཏེ། བསྟན་འཛིན་གྱི་སྐྱེས་བུ་ཟེར་བའང་དེ་ཡིན་ལ། མ་ནུས་པ་ལ་བསྟན་བཤིགས་ཀྱི་སྐྱེས་བུ་ཟེར་བའང་ལོགས་ན་མེད་དོ། གཉིས་པ་དོན་དམ་བྱང་ཆུབ་ཀྱི་སེམས་ཞེས་པ་ནི། འདི་ཡང་དག་པའི། སོགས་སོ། གསུམ་པ་རྫོགས་པ་ཆེན་པོ་ཞེས་པ་ནི། ཐེག་དགུའི་སོགས་སོ། བཞི་པ་ཐིག་ལེ་ཉག་གཅིག་ཅེས་པ་ནི། རྟོགས་པའི་གྲྭ་ཟུར་སོགས་སོ། ལྔ་པ་གཞོན་ནུ་བུམ་སྐུ་ཞེས་པ་ནི། སྐྱེ་འཆི་བགྲེས་རྒུད་སོགས་སོ། ཕྱི་དོན་གཉིས་པ་ལམ་ཉམས་སུ་ལེན་པ་ལ་གསུམ། ལམ་དངོས་བཤད་པ། གོལ་འཕྱུགས་ཀྱི་འཛོལ་བཀག་པ། ལྟ་སྒོམ་སྤྱོད་གསུམ་གྱི་གནད་བསྟན་པའོ། དང་པོ་ནི། ཁམས་གསུམ་གྱི་སོགས་ཏེ། འདིའི་སྐབས་སུ་སྨྲ་བསམ་བརྗོད་པ་ལས་འདས་པ་ལ། ཆགས་མེད་རིན་པོ་ཆེས། སྨྲ་བསམ་ཀྱང་བརྗོད་དུ་མེད་པ་སྟེ། དེས་ལྐུགས་པས་བུ་རམ་ཟོས་པ་བཞིན། སེམས་འདི་སྒོམ་གཏད་སོ་གཅིག་ཀྱང་མེད། དཔེ་དུར་ཁྲོད་གནས་པའི་མི་རོ་བཞིན། འདི་ཡིན་དང་ནི་འདི་ཡིན་དངོས་པོ་མེད། དཔེ་སྟོང་གསལ་ནམ་མཁའ་གཡའ་དག་བཞིན། མི་ཐ་མལ་ཤེས་པ་ཕྱག་རྒྱ་ཆེ། ཞེས་དང་། སྨྲ་བསམ་བརྗོད་མེད། སོགས་གསུངས་པ་ལྟར་རོ། འདིའི་དུས་སུ་སྔར་

གྱི་དྲན་པའི་འཛིན་སྟངས་ཐམས་ཅད་རྟ་རྔའི་མདུད་པ་བཞིན་རང་ཞིག་ཏུ་སོང་ནས་ཁྱབ་བྱེད་ཤེས་རབ་ཆེན་པོས་གཞིའི་གནས་ལུགས་ཇི་བཞིན་མཐོང་བ་ན་ཅི་ཡང་མ་ཡིན་པའི་ཆོས་ཉིད་ངང་བཞག་ཆེན་པོ་སྨྲ་བསམ་བརྗོད་པ་ལས་འདས་པ་མྱོང་ཞེན་ཐམས་ཅད་དང་བྲལ་བའི་ཚེ་ན་གྲུ་རྡིབ་པའི་ཚེ་ཆུ་སྤར་འདེབས་པ་ལྟར་སེམས་གཏད་མེད་ཧར་མེད་སང་དུ་འགྲོ་ལ། དེའི་ཚེ་མཚན་ལྡན་གྱི་བླ་མ་དམ་པ་དང་མ་འཕྲད་ན་རང་གིས་རིག་ངོ་མཐོང་བར་མི་ཤེས་པས་བྱ་བཅོས་ཀྱིས་དུས་འདའ་བ་དོན་མེད་དུ་འགྱུར་བ་ཡིན་པས་ངོ་སྤྲད་པའང་གལ་ཆེ་གསུངས། དེ་ལྟ་བུའི་རིག་པ་དེའི་ངང་མཉམ་པར་བཞག་པའི་ཚེ་ན། འཛིན་སྟངས་མེད་པའི་གོམས་པ་ལྷོད་དུང་ངེ་བ། བྱ་བཅོས་མེད་པའི་སྤྱོད་པ་ཡངས་ཁྲོལ་ལེ་བ། སྨྲ་བསམ་བརྗོད་པ་ཐམས་ཅད་དང་བྲལ་བའི་ཅི་ཡང་མ་ཡིན་པའི་ཁྱད་ཆོས་དང་ལྡན་པའོ། དེ་ལྟ་བུའི་རིག་པ་དེའི་ངང་མཉམ་པར་བཞག་པའི་ཚེ་ན། འཛིན་སྟངས་ཆེད་དུ་གོམས་པ་ལྷོད་དུང་ངེ་བ། བྱ་བཅོས་མེད་པའི་སྤྱོད་པ་ཡངས་ཁྲོལ་ལེ་བ། སྨྲ་བསམ་བརྗོད་པ་ཐམས་ཅད་དང་བྲལ་བའི་ཅི་ཡང་མ་ཡིན་པའི་ཁྱད་ཆོས་དང་ལྡན་པའོ། དེ་ལྟ་བུའི་རིག་པ་ངོ་འཕྲོད་ཀྱང་སངས་མ་རྒྱས་ཀྱི་བར་དུ་གོམས་འདྲིས་བྱ་དགོས་ལ། མ་བྱས་ན་རྒྱལ་པོའི་དཀོར་མཛོད་སྤྲང་པོས་མཐོང་བ་ལྟ་བུའམ། དབུལ་པོས་གསེར་གྱི་ཕ་བོང་ལ་སྔས་བྱས་ནས་མུག་གེ་མྱོང་བ་དང་འདྲ་སྟེ། ཀུན་མཁྱེན་ཆེན་པོས། རང་ངོ་འཕྲོད་ཀྱང་གོམས་འདྲིས་མ་བྱས་ན། རྣམ་རྟོག་དགྲས་ཁྱེར་གཡུལ་ངོའི་བུ་ཆུང་འདྲ། ཞེས་གསུངས་པ་ལྟར་རོ། དེ་ལྟར་བསྒོམ་

ནུས་ན་ལྟ་སྒོམ་སྤྱོད་གསུམ། ལྟ་སྒོམ་སྤྱོད་གསུམ། ཕྱིན་དྲུག དོན་གྱི་སྐྱབས་འགྲོ་སེམས་བསྐྱེད། རྩ་བ་གསུམ། རིགས་བརྒྱ། རིགས་ལྔ་སོགས་ཀུན་གྱི་རྩ་བ་འདི་ཁོ་ན་ཡིན་པས་དེ་ལས་གཞན་དུ་ཆོས་བྱ་མི་དགོས་ཏེ། ཀུན་མཁྱེན་ཆེན་པོས། འཛམ་གླིང་ཆུ་སྣ་སྡུད་བྱེད་ན། རྒྱ་མཚོ་ཆེན་པོའི་ཆུ་ལ་ལོངས། ཞེས་གསུངས་པ་དང་མཚུངས་སོ། གཞི་གཏན་ལ་ཕབ་ནས་སོགས། གསུམ་པ་ཤན་འབྱེད་ཀྱི་འཕྱོངས་བཤད་པ་ལ་གཉིས། དངོས་དང་དོན་བསྡུ་བའོ། དང་པོ་ལ་གསུམ། དང་པོ་སེམས་དང་རིག་པའི་ཤན་འབྱེད་ནི། ངོ་བོའི་ཁམས་སོགས་སོ། གཉིས་པ་ཀུན་གཞི་ཆོས་སྐུའི་ཤན་འབྱེད་ནི། འཁྲུལ་སེམས་སོགས་སོ། གཉིས་པ་དོན་བསྡུ་བ་ནི། མདོ་ཧྲིལ་གྱིས་སོགས་སོ། གསུམ་པ་མཇུག་གི་དོན་ནི། ཞེས་པ་འདི་ནི་སོགས་སོ། འོད་གསལ་རྫོགས་པ་ཆེན་པོའི་ཁྲིད་ཀྱི་ཟིན་བྲིས་ཉུང་བསྡུས་འདི་ནི་བཙུན་པ་ཐུབ་བསྟན་ལུང་རྟོགས་འཕེལ་རྒྱས་ཀྱི་ཐུགས་གསོས་སུ་བླ་མ་དམ་པའི་ཞལ་ལུང་རང་བློ་ལ་གང་ངེས། དྲིན་ཅན་བླ་མ་དམ་པ་ཚེས་བཅུའི་ཞལ་སྔ་ནས་ཀྱིས་མཛད་པ་ལ་བརྗོད་བདེ་ཅུང་ཟད་བྱས་ཏེ་པདྨ་ཤ་ས་ན་དྷ་རས་བྲིས་པ་ཉེས་འགལ་བཤགས་ཤིང་དགེ་བས་འགྲོ་ཀུན་ཡེ་གྲོལ་རྫོགས་པ་ཆེན་པོའི་གསང་ལམ་ལ་བརྟེན་ནས་ཚེ་ལུས་གཅིག་གི་གདོད་མའི་གོ་འཕང་བར